

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการคณะรัฐศาสตร์ พ.ศ. ๒๕๕๙**

-----------------------------

โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการคณะรัฐศาสตร์

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราว
การประชุมครั้งที่ ๙/๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

ข้อ ๑. ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการคณะรัฐศาสตร์ พ.ศ. ๒๕๕๙”

ข้อ ๒. สำนักงานเลขานุการคณะรัฐศาสตร์ แบ่งหน่วยงานเป็น ๔ งาน ดังนี้

**(๑) งานยุทธศาสตร์และการบริหาร**

**(๒) งานวิชาการและความร่วมมือระหว่างประเทศ**

**(๓) งานบริการวิชาการและสื่อสารองค์กร**

**(๔) งานวิจัยและเทคโนโลยี**

ข้อ ๓. **งานยุทธศาสตร์และการบริหาร** มีอำนาจหน้าที่ดำเนินการด้านบริหารและธุรการ
ด้านนโยบายและแผน และด้านการเงิน บัญชี และพัสดุ โดยรับผิดชอบเกี่ยวกับการสนับสนุนงานบริหารงานบุคคลทั้งหมดและงานด้านการให้บริการแก่บุคลากรภายในคณะ ดำเนินการด้านงานเอกสารและงานระเบียบสารบรรณ การประชาสัมพันธ์ข่าวสารภายในคณะ บริหารจัดการการใช้อาคารสถานที่และยานพาหนะ การรักษาความปลอดภัย ศึกษา วิเคราะห์ รวบรวมและจัดทำงบประมาณและแผนงานประเภทต่าง ๆ ติดตามและประเมินผลการปฏิบัติราชการตามคำรับรองการปฏิบัติราชการ ควบคุม ดูแลและรับผิดชอบงานการเงินและบัญชี ดำเนินการ
และตรวจสอบการเบิกจ่ายงบประมาณประเภทต่าง ๆ จัดทำบัญชีและทะเบียนที่เกี่ยวข้องทุกประเภท ดำเนินการจัดซื้อจัดจ้าง การเบิกจ่าย ดูแลซ่อมแซมวัสดุครุภัณฑ์ และปฏิบัติหน้าที่อื่นตามที่ได้รับมอบหมาย

ข้อ ๔. **งานวิชาการและความร่วมมือระหว่างประเทศ** มีอำนาจหน้าที่ดำเนินการด้านบริการการศึกษา ด้านกิจกรรมนักศึกษา ด้านวิเทศสัมพันธ์ และด้านพัฒนาคุณภาพการศึกษา โดยรับผิดชอบดูแลครอบคลุมด้านการจัดการเรียนการสอนทั้งในระดับปริญญาตรีและระดับบัณฑิตศึกษา งานกิจกรรมนักศึกษาและการส่งเสริมอาชีพของนักศึกษา ดำเนินงานเกี่ยวกับทุนการศึกษา การให้คำปรึกษาแก่นักศึกษา งานด้านศิษย์เก่าสัมพันธ์ ประสานงานและดำเนินการจัดทำความร่วมมือในด้านต่าง ๆ กับองค์กรทั้งภายในและต่างประเทศดำเนินงานด้านการประกันคุณภาพการศึกษาและประสานงานกับหน่วยงานที่เกี่ยวข้อง ตรวจสอบ ติดตาม
และจัดทำฐานข้อมูลผลการดำเนินงานการประกันคุณภาพการศึกษา และปฏิบัติหน้าที่อื่นตามที่ได้รับมอบหมาย

ข้อ ๕. **งานบริการวิชาการและสื่อสารองค์กร** มีอำนาจหน้าที่ดำเนินการด้านบริการวิชาการ
และด้านสื่อสารองค์กร โดยรับผิดชอบการให้บริการแก่สังคมและบุคคลทั่วไป การจัดอบรม สัมมนา การจัดประชุมเชิงปฏิบัติการ การจัดอภิปรายในหัวข้อที่เป็นที่สนใจของสังคม การจัดหาแหล่งทุนเพื่อสนับสนุนการตีพิมพ์ตำราหนังสือ และบทความวิชาการ การจัดทำวารสารของคณะ การจัดทำสื่อประชาสัมพันธ์ การรวบรวมข้อมูลข่าวสาร การเขียนข่าวประชาสัมพันธ์ การติดต่อประสานงานกับสื่อมวลชนหรือบุคคลภายนอก งานส่งเสริมศิลปวัฒนธรรมและปฏิบัติหน้าที่อื่นตามที่ได้รับมอบหมาย

ข้อ ๖. **งานวิจัยและเทคโนโลยี** มีอำนาจหน้าที่ดำเนินการด้านวิจัยและด้านเทคโนโลยี โดยรับผิดชอบการบริหารงานวิจัยของคณะ ประสานงานและแสวงหาแหล่งทุนเพื่อสนับสนุนการวิจัยแก่อาจารย์ นักวิจัย และเจ้าหน้าที่ของคณะ ดำเนินการพัฒนาและส่งเสริมเพื่อเพิ่มศักยภาพในการวิจัยของบุคลากร เผยแพร่ข้อมูลข่าวสารผลงานวิจัย การตีพิมพ์ผลงานวิจัย ดูแลรับผิดชอบระบบเครือข่าย การจัดการฐานข้อมูล ดูแล
และให้บริการด้านโสตทัศนูปกรณ์ วางแผนและพัฒนาระบบเทคโนโลยีสารสนเทศ จัดทำและดูแลเว็บไซต์ของคณะ ดูแลและพัฒนาการออกเลขหนังสือราชการออนไลน์ การจองห้องเรียนผ่านระบบคอมพิวเตอร์ และปฏิบัติหน้าที่อื่นตามที่ได้รับมอบหมาย

ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๒๙ กันยายน พ.ศ. ๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดีมหาวิทยาลัยธรรมศาสตร์